RĪGAS APKAIMJU ATTĪSTĪBAS KOMISIJA

 Rātslaukums 1, Rīgas, LV-1539, tālrunis 29273563, e-pasts: kaspars.spunde@riga.lv

**Sēdes protokols**

**Rīgā**

**2024.gada 27. septembrī**    **Nr.42**

Sēde tiek atklāta Plkst.11:00

(sēde notiek MS Teams vietnē)

**Sēdi vada:**

Rīgas apkaimju attīstības komisijas

Priekšsēdētājs Kaspars Spunde

**Sēdi protokolē:**

Rīgas Apkaimju iedzīvotāju centra

Apkaimju attīstības un sabiedrības integrācijas pārvaldes

Apkaimju attīstības nodaļas

projektu vadītāja Laura Apkalne un

referentes Ilze Šeiķe, Renāte Kajaka

**Sēdē piedalās komisijas locekļi:**

Miroslavs Mitrofanovs

Linda Ozola

Nils Josts

Alija Turlaja

**Sēdē nepiedalās komisijas locekļi:**

 Inese Andersone

Rita Našeniece

Valdis Gavars

Selīna Vancāne

Sandris Bergmanis

Juris Radzevičs

**Sēdē piedalās uzaicinātās personas:**

|  |  |  |
| --- | --- | --- |
| **Nr. p/k** | **Vārds/Uzvārds** | **Organizāciju/RD struktūrvienību, kuru pārstāv** |
| 1 | Arnita Verza | Rīgas pašvaldības Pilsētas attīstības departamenta Pilsētas arhitekta dienesta ainavu arhitekte |
| 2 | Daiga Mežale | Rīgas pašvaldības Rīgas Apkaimju iedzīvotāju centra Apkaimju attīstības un sabiedrības integrācijas pārvaldes Apkaimju attīstības nodaļas projektu vadītāja apkaimju attīstības jautājumos |
| 3 | Inta Lepste | Mežaparka attīstības biedrība |
| 4 | Sandra Feldmane | Čiekurkalna apkaimes attīstības biedrība, Rīgas Apkaimju alianse |
| 5 | Ilona Stalidzāne | Rīgas Apkaimju iedzīvotāju centra Apkaimju attīstības un sabiedrības integrācijas pārvaldes vadītāja |
| 6 | Dace Skrūzmane | Rīgas valstspilsētas pašvaldības Ārtelpas un mobilitātes departamenta Satiksmes infrastruktūras pārvaldes Teritoriju labiekārtošanas projektu attīstības nodaļa |
| 7 | Jānis Ozols | Uzņēmums “OMNIGYM” |

**Sēdes dienas kārtība:**

**1. Lokālplānojums Lokomotīves ielai 24** (pirms nodošanas publiskai apspriešanai).

**2. Skeitparku un velo pumptrašu pārklājums un laukumu attīstība Rīgā.**

**3. Sporta trenažieru pieredze un attīstība Rīgas apkaimēs.**

K. Spunde - atklāj sēdi, informē, ka komisijas dienas kārtība tiek mainīta - jautājums par lokālplānojumu Lokomotīves ielā 24 šodien netiks izskatīts. Iepazīstina ar dienas kārtības jautājumiem un dod vārdu A.Verzai un D. Mežalei.

 **1.§**

**Skeitparku un velo pumptrašu pārklājums un laukumu attīstība Rīgā**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

K. Spunde, A. Verza, D. Mežale, A. Turlaja, S. Feldmane, I. Stalidzāne, I. Lepste

A. Verza - prezentē "Jauniešu sporta infrastruktūras attīstības priekšlikumu" un informē, ka Rīgas Pilsētas attīstības departaments (PAD) strādā pie jauniešu sporta infrastruktūras tipoloģijas izstrādes, kas ietver skeitparku, velotrases un citas aktīvās atpūtas zonas. Tiek izstrādāti noteikti izmēri un raksturīgākās īpašības šiem objektiem, lai atbilstu jauniešu vajadzībām. Kā daļu no attīstības plāna tiek apskatītas 8 prioritārās apkaimes, kuras izvēlētas, ņemot vērā pieejamās zemes vienības skolu un citu pašvaldības teritoriju ietvaros. Šīs apkaimes ietver tādas vietas kā Purvciems, Ķengarags, Ziepniekkalns un citas, un ir uzsākts darbs pie atbildīgo institūciju viedokļu saņemšanas par šīm vietām.

D. Mežale - papildina, ka prioritārajās apkaimēs jau ir izvēlētas piemērotas zemes vienības infrastruktūras izveidei, un par tām ir saņemti atbildīgo institūciju atzinumi, kas ļaus turpināt projekta realizāciju. Kā piemēri minēti arī daži konkrēti rajoni, piemēram, Purvciems un Ziepniekkalns, kur pieejami teritoriju plānojumi un tiek veikta atbilstoša izvēle.

A. Verza - norāda, ka nākamie soļi ietver ciešāku sadarbību ar pašvaldības institūcijām, aktīvās atpūtas infrastruktūras izstrādi, kā arī nepieciešamās datu ievākšanas un ievietošanas process GeoRīga portālā. Tāpat tiks virzīts Investīciju plāns jauniešu infrastruktūras attīstībai, kas ļaus turpmāk ieguldīt līdzekļus projektos. Turpmāk tiks veidota arī datu bāze, kas palīdzēs labāk izprast esošo situāciju un novērtēt nepieciešamību pēc attiecīgajām aktivitātēm.

I. Lepste - jautā par iedzīvotāju iesaisti projektu izstrādē, uzsverot, ka viņu viedokļi un ierosinājumi varētu būt ļoti vērtīgi.

A. Verza - atbild, ka iedzīvotāju ierosinājumi tiek ņemti vērā un tiek iekļauti projektos, taču tas tiek darīts, sadarbojoties ar attiecīgajiem departamentiem un ekspertiem.

D. Mežale - papildina, ka šajā procesā ir nodrošināta laba sadarbība ar TLP un apkaimju koordinatori palīdz sazināties ar iedzīvotājiem, nodrošinot viņu iesaisti un vajadzību izpildi.

K. Spunde - jautā par prioritāro apkaimju izvēli un kritērijiem, pēc kuriem tās tiek izvēlētas.

A. Verza - informē, ka prioritātes tiek veidotas, ņemot vērā esošo infrastruktūru un iedzīvotāju blīvumu, jo lielākās problēmas un vajadzības ir tieši tajās teritorijās, kur ir liels iedzīvotāju skaits un mazāk pieejamas aktīvās atpūtas zonas.

S. Feldmane - jautā par pašvaldības zemes gabaliem, kas atrodas kompensējamo zemju fondā, un kā notiek sarunas par šo zemesgabalu izmantošanu šādiem projektiem.

A. Verza - atbild, ka šie jautājumi tiek risināti sadarbībā ar Īpašuma departamentu, un pašvaldība izvērtē, kā šo zemi iespējams izmantot, lai attīstītu jauniešu infrastruktūru un uzlabotu sporta piedāvājumu.

**2.§**

**Sporta trenažieru pieredze un attīstība Rīgas apkaimēs**

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 K. Spunde, D. Skrūzmane, J. Ozols, N. Josts, S. Feldmane

D. Skrūzmane - informē par sporta āra trenažieriem publiskā ārtelpā, kas sadarbībā ar uzņēmumu “Omnigym” bija izvietoti izmēģināšanai 5 dažādās vietās pilsētā, veicot iedzīvotāju aptauju. Dod vārdu Jānim Ozolam, uzņēmuma “Omnigym” pārstāvim.

J. Ozols - prezentē āra trenažierus un uzsver to pielāgojamību, funkcionalitāti un iespējas dažādiem lietotājiem. Informē, ka saņemtās iedzīvotāju atsauksmes ir ļoti pozitīvas, un nākotnē plānots veidot detalizētu kartēšanu, kas palīdzētu novērtēt šo trenažieru izmantošanu un pieprasījumu, kā arī pieprasīt finansējumu turpmākai attīstībai.

K. Spunde - jautā, kāpēc šī kampaņa tika rīkota, kāpēc izvēlēts tieši šis ražotājs, kādas ir viena šāda trenažiera izmaksas un kādi ir nākamie soļi?

D. Skrūzmane - atbild, ka pilsētā ir maz sporta infrastruktūras dažāda vecuma grupām, šis ir no uzturēšanas viedokļa un garantijām labs risinājums, uzņēmums pats uzrunāja izmēģināt. Ņemot vērā aptauju rezultātus, nākotnē pašvaldība var ieplānot šādus laukumus. Informē, kartēšana līdz šim nav veikta, tas jāveic sadarbībā ar PAD. Piebilst, ka ir izstrādāti 16 jaunu spēļu/rekreācijas laukumu projekti, atsevišķos sporta trenažieri arī ir paredzēti. TLP bija plānots pieprasīt budžetā, bet tagad sakarā ar apvienošanu jāskatās kontekstā ar ĀMD, finansējums tiks pieprasīts.

J. Ozols - atbild, ka viena trenažiera cena vidēji ir septiņi tūkstoši.

N. Josts – atbalsta trenažieru izvietošanu un ierosina šādu projektu attīstību nākotnē.

Diskusijā ( I. Lepste, D. Skrūzmane ) tiek pārrunāta arī nepieciešamība pēc plānošanas, lai izvēlētos vispiemērotākās vietas āra trenažieru uzstādīšanai un nodrošinātu to tālāku attīstību, atbalstot iedzīvotāju pieprasījumu un veselīgu dzīvesveidu Rīgā.

S. Feldmane - uzskata, ka šādu trenažieru laukumu plānošana jāveic pašvaldībai, jo LB ietvaros šādu projektu īstenošana nebūs iespējama.

K. Spunde – ierosina šādu trenažieru laukumu ierīkot katrā no 58 apkaimēm. Informē, ka nākamā sēde tiek plānota 26.oktobrī.

Komisija slēgta plkst.12.27.

Komisijas priekšsēdētājs K. Spunde